KIRJALLINEN KYSYMYS E-0968/02 esittäjä(t): Glyn Ford (PSE) komissiolle. Vammaisten oikeudet.



Virallinen lehti nro 110 E , 08/05/2003 s. 0007 - 0008



KIRJALLINEN KYSYMYS E-0968/02 esittäjä(t): Glyn Ford (PSE) komissiolle (10. huhtikuuta 2002) Aihe: Vammaisten oikeudet Maailmanpankki arvioi, että maailman köyhimmistä ihmisistä 20 prosenttia on vammaisia. Jotta komissio voi konkreettisesti edistyä pitkällä aikavälillä kansainvälisen kehitystavoitteen saavuttamisessa, eli köyhyyden puolittamisessa vuoteen 2015 mennessä, vammaiset on syytä ottaa täysimääräisesti mukaan köyhyyden vähentämistä koskeviin strategioihin. AKT:n ja EU:n yhteinen parlamentaarinen edustajakokous hyväksyi äskettäin päätöslauselman vammaisten ja vanhusten oikeuksista AKT-maissa. Miten komissio aikoo varmistaa, että vammaisten oikeuksia parannetaan Aasiassa köyhyyden vähentämistä koskevien ohjelmien keskeisenä osana? Poul Nielsonin komission puolesta antama vastaus (14. toukokuuta 2002) Afrikan, Karibian ja Tyynenmeren valtioiden ja Euroopan unionin yhteinen parlamentaarinen edustajakokous antoi hiljattain julkilausuman, joka koskee vammaisten oikeuksia AKT-valtioissa. Julkilausuman suosituksia voidaan yhtä hyvin soveltaa myös Aasian vammaisiin. Vammaisuus on otettava huomioon kaikessa yhteisön kehitysyhteistyössä vammaisten yhteiskuntaan integroitumisen helpottamiseksi köyhissä maissa. Uudet maakohtaiset lähestymistavat, kuten köyhyyden vähentämisstrategiat, ovat lisänneet kansalaisjärjestöjen, myös vammaisia edustavien järjestöjen, kuulemista ja osallisuutta kansallisten politiikkojen kehittämisessä. Komission mielestä kaikkein haavoittuvimpien ja muita heikommassa asemassa olevien ryhmien erityistarpeet tyydytetään tehokkaimmin sosiaalisten perusrakenteiden ja -palvelujen, erityisesti terveyspalvelujen ja koulutuksen, saatavuutta edistävillä sosiaalipolitiikoilla. Köyhyyttä vähentävät toimet, jotka ovat yhteisön kehitysavun keskeinen tavoite, ehkäisevät vammaisuutta. Komissio jatkaa sosiaalialojen merkittävää tukemista ja pyrkii kaikin mahdollisin keinoin yhdistämään vammaisuuden ehkäisemisen sekä vammaisten kuntoutuksen ja täysivaltaistumisen. Aasiassa toteutettavista toimista mainittakoon Bangladeshin maakohtainen strategia-asiakirja ja maaohjelma, jonka koulutusta koskevassa osassa vammaiset lapset on erikseen mainittu. Intiassa on kohdennettu 150 miljoonaa euroa hallituksen piirikohtaiseen peruskoulutusohjelmaan, johon kuuluu muun muassa vammaisten lasten perusasteen koulutukseen pääsyä edistävät kokeiluhankkeet. Virallisen koulujärjestelmän ulkopuolella samoihin tavoitteisiin on pyritty parantamalla koulutuksen tasoa nk. PESLE-ohjelmalla (Programme for Enrichment of School Level Education) yhteistyössä Aga Kahn -säätiön kanssa (unionin maksuosuus on 11 miljoonaa euroa). Kambodassa komissio on suunnittelemassa ohjelmaa, jolla edistetään korkeatasoiseen perusasteen koulutukseen pääsyä sekä sen riittävyyttä ja kohtuuhintaista saatavuutta erityisen köyhän ja syrjäytyneen väestön lasten ja nuorten keskuudessa tässä yhteydessä kiinnitetään erityistä huomiota vammaisiin lapsiin. Opetusministeriö on koulutusalaa koskevan strategisen ohjelmansa mukaisesti, joka on koulutuspalvelujen suunnittelun ja rahoituksen perusta, sitoutunut sekä parantamaan vammaisten lasten asemaa että rekrytoimaan vammaisia ministeriöön. Lapset ja erityisesti köyhimmät lapset ovat luonnollinen kohderyhmä terveyttä koskeville komission toimille Aasiassa, esimerkiksi Intiassa, jossa komissio tukee terveyttä ja perheiden hyvinvointia edistävää ohjelmaa. Vammaisten lasten osalta komissio on keskittynyt ennaltaehkäisyyn tukemalla rokotusohjelmia, esimerkiksi Bangladeshin EPI-ohjelmia (Expanded Programme of Immunisation) ja erityisesti ohjelmia polion torjumiseksi. Komissio on kantanut erityistä huolta vammaisten oikeuksista Kambodassa. Amputoitujen lukumäärä (1 henkilö 236 henkilöstä) on Kambodassa korkeimpia maailmassa. Vaikka onnettomuuksien määrä on vähentynyt, maamiinat ja räjähtämättömät taisteluvälineet ovat edelleen suuri uhka väestölle erityisesti köyhillä ja syrjäisillä seuduilla. Onnettomuuksien ehkäisemiseksi komissio on tukenut useita miinanraivaustoimia. Se on niin ikään kehittänyt miinojen vastaisesta toiminnasta vastaavien kansallisten viranomaisten valmiuksia. Lisää tukea on budjetoitu vuosien 20022004 maaohjelmiin. Komissio tukee aktiivisesti myös vammaisten fyysistä ja sosioekonomista sopeutumista välittömästi edistävien kansalaisjärjestöjen kuten kansainvälisen vammaisjärjestö Handicap Internationalin toimintaa. Komissio on lisännyt sosiaaliministeriön ja muiden organisaatioiden valmiuksia palvelujen tarjoamiseen vammaisille. Monien komission tukemien ohjelmien tavoitteena on myös julkisten terveyspalvelujen tukeminen, tervehdyttäminen ja kehittäminen ja tätä kautta vammautumisen ennaltaehkäisyn ja vammaisten hoidon tukeminen. Komissio jatkaa vammaisten asemaa ajavien järjestöjen toiminnan tukemista pyrkien erityisesti kehitysmaiden järjestöjen valmiuksien parantamiseen ja organisaation kehittämiseen. Tavoitteena on lisätä näiden järjestöjen osallistumista kehitysyhteistyöalan ohjelmasuunnitteluun, parantaa niiden näkyvyyttä, ehkäistä leimautumista sekä lisätä tiedotusta. Vammaisten osallistuminen heitä varten suunniteltujen ohjelmien kaikkiin vaiheisiin tulee pakolliseksi. Komissio toimittaa kaikille eri maissa oleville toimistoilleen ohjeellisen julkaisun, jonka aiheena on vammaisuus ja vammaisten tarpeiden entistä parempi huomioon ottaminen tulevassa ohjelmasuunnittelussa.